Birthe Skaarup (DF), 2006-05-05:
Forslagene fra henholdsvis Socialdemokraterne og Enhedslisten er sikkert fremsat i allerbedste mening, men de vil under et udløse store økonomiske behov fra det offentlige.
Faktum er, at vi i dag har en meget fin og udbygget vederlagsfri børne- og ungdomstandpleje, og det har vi haft siden 1971.
På den baggrund ved vi i dag, at mange børn og unge har et meget fint tandsæt.
Når vi ser på de andre grupper i samfundet, så har de, der er hårdt ramt på grund af sygdom, mulighed for at få gratis tandbehandlinger.
Jeg tænker her på den sociale lovgivning, andre har også været inde på det, hvor borgerne, herunder pensionister, der ikke selv har økonomisk mulighed for at dække udgifterne, kan få hjælp via et helbredstillæg, der dækker op til 85 pct. af egenbetalingen til de ydelser, som sygesikringen yder tilskud til, ligesom omsorgstandplejen for personer med nedsat førlighed eller vidtgående fysisk eller psykisk handicap højst har en egenbetaling på 380 kr. årligt.
Vi har også hørt, at kræftpatienter med sygdomme i mundhulen og patienter med Sjögrens syndrom også kan få tilskud.
En af de andre grupper er sindslidende og psykisk udviklingshæmmede.
Når disse skal have specialiseret tandbehandling, er der også mulighed for tilskud.
Det er blot for at give udtryk for, at der er en særlig hjælp til mange grupper i vores samfund, der ikke selv kan klare det, når pengene skal tages ud af egen lomme.
Alt i alt er det offentlige tilskud til voksentandpleje 1,2 mia. kr., hvoraf 29 pct. alene bruges til tandrensninger, som efter vores vurdering er en virkelig god forebyggende behandling.
Med hensyn til Socialdemokraternes forslag om en styrkelse af forebyggelsen af paradentose og tandkødsbetændelse har vi en vis sympati for forslaget.
Man kan jo godt diskutere, om det er retfærdigt, at patienter med aggressiv paradentose, der er en knoglesygdom, ikke får tilskud til behandling i de tilfælde, hvor det ikke har noget med manglende tandhygiejne at gøre.
Sygdommen er man ikke selv herre over, men man ved dog, at vigtige faktorer er tobaksforbruget og også manglende tandhygiejne, ligesom man er vidende om, at paradentose rammer mange yngre mennesker i 30-40-års-alderen.
Det er dyrt at få behandlet sygdommen.
Såfremt det offentlige skal dække udgifterne for alle patienter, har indenrigs- og sundhedsministeren oplyst over for os på et tidspunkt, vil det måske komme op på 600 mio. kr. årligt.
Jeg vil sige, at vi i mit parti tidligere har besluttet, at der på et eller andet tidspunkt bør laves en nærmere udredning af tandområdet og herunder også tilskuddenes fordeling, for det er måske ikke helt hensigtsmæssigt og retfærdigt, at aggressiv paradentose ikke kan udløse tilskud.
Det bør ikke være således, at nogle borgere siger fra og ikke får den behandling, som de har brug for, men i stedet for får den, de kan betale for.
Desuden skal det også bemærkes, at udtrækning af visdomstænder hos en specialtandlæge – det var noget, jeg lige hørte forleden dag – ydes der heller ikke tilskud til.
Andre patientgrupper har henvendt sig til Sundhedsudvalget på grund af manglende tilskud.
Det er grupper, som har et velbegrundet ønske om tilskud ud fra en almindelig sund vurdering.
Jeg vil med det blot give udtryk for, at der er ræson i, at man ikke bliver ruineret, fordi man har behov for tandpleje.
På den baggrund kunne det foreslås, at tilskudssystemet ses igennem for at få anvendt midlerne på en bedre måde, og så de dækker bredere og kommer flere af de uheldige patientgrupper i møde og gør hele tilskudssystemet mere retfærdigt og velfungerende.
Men lad os få en vurdering fra ministeren – jeg hørte selvfølgelig godt ministerens tale, og måske lå det ikke sådan lige for, men alligevel – om der ikke er en mulighed for en omlægning, så vi får et mere retfærdigt tilskudssystem.
Enhedslisten nævner i sit beslutningsforslag flere grupper i samfundet, som de mener skal have vederlagsfrit tandeftersyn, pleje og tandbehandling inden udgangen af 2006, og hvor regeringen skal fremsætte et lovforslag herom.
Enhedslisten fremhæver også Herlevmodellen, hvor den afgrænsede forsøgskreds efter min vurdering netop er nogle af dem, der er berettiget til tilskud til tandbehandling i henhold til lov om aktiv socialpolitik og lov om social pension.
Enhedslisten nævner også Ballerup Kommune, og jeg er da helt sikker på, at de derude har fået en social- og sundhedsmæssig gevinst.
Men jeg savner nogle økonomiske beregninger for indførelse af disse landsdækkende modeller fra Enhedslisten.
Desuden har jeg som sagt også tidligere nævnt muligheden via den sociale lovgivning, som allerede er et landsdækkende tilbud.
Måske kan vi gøre det sammen, hele Folketinget, for folk med aggressiv paradentose.
Vi er i hvert tilfælde med på det, såfremt der kan findes en spiselig model.
Men lad os kigge på det.